《张左虞燕京惠诗却寄》
明代·朱邦宪

迅风激高云，朔雁正南翔。
良友在长安，寄我诗数行。
恍闻渐离筑，忽洒燕山霜。
肝胆两相照，然诺安能忘。
结辔尔优游，块处吾傍徨。
久挟三千牍，不共侏儒囊。
空射箭头书，无益聊城亡。
嗟嗟竟白头，蓬蒿泪沾裳。
丈夫抱远略，策名在疆场。
不知汉天子，曾复问冯唐。

作者简介：松江府上海人，字察卿。父朱豹，官福州太守。幼敏慧，九岁丧父，哀毁如成人。为太学生。性慷慨，能急人之难。耻为纨裤子弟及儒生。博览典籍，不屑为时文，诗笔古雅绝伦。与四明沈明臣、吴门王稚登最厚善。著有《朱邦宪集》。